Калі гаварыць аб прыцягненні спонсарскіх сродкаў бацькоў, то на сёння дзейнічае пастанова Міністэрства адукацыі № 146 ад 25 ліпеня 2011 года, якой зацверджана “Палажэнне аб папячыцельскім савеце ўстановы адукацыі”. Гэтым дакументам зацвярджаецца парадак стварэння папячыцельскага савета ва ўстанове адукацыі, яго паўнамоцтвы, задачы і прынцыпы дзейнасці. Так, прапісана, што рашэнне аб стварэнні папячыцельскага савета прымаецца саветам установы адукацыі. Асноўнай мэтай яго дзейнасці з’яўляецца садзейнічанне ўстанове адукацыі ў ажыццяўленні яе статутных функцый, аб’яднанне намаганняў дзяржаўных і грамадскіх арганізацый, працоўных калектываў, асобных грамадзян, накіраваных на ўмацаванне вучэбна-матэрыяльнай базы, ахову здароўя, развіццё здольнасцей і талентаў выхаванцаў і навучэнцаў ва ўстанове адукацыі, стварэнне спрыяльных умоў для выхавання, вучобы, працы і адпачынку дзяцей, навучэнцаў, выкладчыцкага складу і іншых работнікаў.